C 498/2
SL
Uradni list Evropske unije
30.12.2022
2. obžaluje, da predsednica Evropske komisije v svojem govoru o stanju v Uniji ni priznala ne aktivne in osrednje vloge lokalnih in regionalnih oblasti pri obravnavanju teh izzivov ne potrebe po okrepitvi upravljanja na več ravneh pri oblikovanju politik EU ter po tem, da bi kohezija postala splošni cilj EU, kot predvideva že Maastrichtska pogodba, s katero je bilo uvedeno načelo subsidiarnosti in ustanovljen OR;
3. opozarja, da inflacija ne vpliva enako na vsa območja in da obstaja tveganje, da bo še povečala teritorialne, socialne in ekonomske neenakosti; višji stroški energije in prometa bolj prizadenejo ranljive skupine državljanov, medtem ko višje cene osnovnih dobrin huje prizadenejo prebivalce regij z nižjimi dohodki, kjer narašča tveganje revščine;
4. poudarja pomen čezmejnega sodelovanja za nadaljnjo krepitev Evropske unije na družbenem, gospodarskem in upravnem področju.
Tretjina prebivalstva EU živi v obmejnih regijah, kjer večja mesta ali gospodarska središča pogosto ležijo na drugi strani meje.
Ta neizkoriščeni potencial na področju zdravstvenega varstva, kriznega upravljanja, oskrbe z energijo, mobilnosti, izobraževanja in dela je treba bolje izkoristiti in posebej spodbujati;
5. poziva Evropsko unijo, naj podpre mesta in regije v EU in Ukrajini pri obvladovanju izzivov, ki jih povzroča vojna.
Obnova Ukrajine je nujnost, moralna dolžnost in naložba za Evropsko unijo.
Proces obnove mora slediti načelu OECD o „boljši obnovi“ ter temeljiti na trajnostnem, zelenem in digitalnem pristopu za celostni teritorialni razvoj.
Tako obnova te države kot tudi obvladovanje posledic vojne in pandemije v EU bosta zahtevala precejšnje preoblikovanje prednostnih nalog znotraj sedanjega večletnega finančnega okvira.
Finančno stanje občin, regij in držav članic je že zdaj težko.
Poleg tega mora biti obnova tesno povezana s spodbujanjem lokalne demokracije na temelju trdnih partnerstev z lokalnimi in regionalnimi oblastmi v Evropski uniji.
Decentraliziran proces obnove bi ukrajinskim državljanom dal tudi možnost, da ostanejo v svoji državi, s čimer bi ublažili nadaljnje begunske tokove.
Hkrati OR zavrača ovire za priseljevanje ukrajinskih državljanov in poziva, naj se čim prej revidira Direktiva Sveta 2001/55/ES (2) o začasni zaščiti da bi begunci dobili dovoljenje za bivanje, daljše od treh let;
6.
meni, da bi morala podpora ukrajinskim beguncem spodbuditi reformo migracijskega in azilnega sistema EU, ki bi temeljil na solidarnosti, spodbudah za pravično porazdelitev bremena, spoštovanju temeljnih pravic in zaščiti zunanjih meja.
To je še toliko nujnejše, ker lahko hitro naraščajoče cene hrane po celem svetu povzročijo tokove beguncev v mesta in regije EU;
7. poudarja, da tudi lokalne in regionalne oblasti trpijo zaradi vrtoglavih zneskov na računih za energijo za javne storitve in posledic, ki jih ima inflacija za javno naročanje in plače.
Te oblasti je treba obravnavati kot aktivne partnerje v kampanjah za varčevanje z energijo, novih projektih za pridobivanje energije iz obnovljivih virov in kriznih načrtih za primer motene oskrbe z energijo, da se upoštevajo lokalne razmere in čezmejne rešitve.
Opozarja tudi na potencial lokalne proizvodnje energije iz obnovljivih virov, da se diverzificira mešanica virov energije v EU in zmanjša naša odvisnost od tretjih držav.
Poziva k prilagoditvi shem financiranja ter pravil EU o javnem naročanju in državni pomoči, da bodo lokalni investicijski načrti še naprej operativni tudi v času visoke inflacije;
8. poziva institucije EU in države članice, naj sprejmejo izredne ukrepe za podporo lokalnim in regionalnim oblastem pri njihovih prizadevanjih, da bi ublažile posledice energetske krize za gospodinjstva, ranljive skupnosti ter lokalna mala in srednja podjetja ter da bi ohranile javne storitve.
To lahko med drugim storijo tako, da tem oblastem dodelijo del prihodkov od davkov, ki jih poberejo od nepričakovanega dobička energetskih podjetij;
9. poziva Evropsko komisijo, naj za vso EU nemudoma predlaga določitev najvišje cene za ves uvoz plina v Evropsko unijo ter podpre ločevanje cene plina od cene energije, kar bi pomagalo ublažiti inflacijski pritisk;
(2)
Direktiva Sveta 2001/55/ES z dne 20. julija 2001 o najnižjih standardih za dodelitev začasne zaščite v primeru množičnega prihoda razseljenih oseb in o ukrepih za uravnoteženje prizadevanj in posledic za države članice pri sprejemanju takšnih oseb (UL L 212, 7.8.2001, str. 12).